สผ.ผลิตมอนทาราสิ้นปีนี้
ถูกปรับแค่ 16.5ล้านต่ำกว่าสำรองที่ตั้งไว้ถึง 31.5ล้าน PTTEPร่วงต่อกังวลเพิ่มทุน
1 ก.ย. 2555

ถูกปรับแค่ 16.5ล้านต่ำกว่าสำรองที่ตั้งไว้ถึง 31.5ล้าน PTTEPร่วงต่อกังวลเพิ่มทุน
“PTTEP” ปลดบ่วงมอนทารา ศาลตัดสินจ่ายค่าปรับ 5.1 แสนเหรียญออสเตรเลีย น้อยกว่าสำรองที่ตั้งไว้ เดินหน้าผลิตปลายปีนี้ 
นายเทวินทร์ วงศ์วานิช ประธานเจ้าหน้าที่บริหาร และกรรมการผู้จัดการใหญ่ บริษัท ปตท.สำรวจและผลิตปิโตรเลียม (PTTEP) เปิดเผยว่า ล่าสุดศาลออสเตรเลียได้มีคำตัดสินให้ บริษัท พีทีทีอีพี ออสตราเลเซีย (PTTEP AA) ซึ่งเป็นบริษัทย่อยของ ปตท.สผ. ให้จ่ายค่าปรับในกรณีที่แหล่งมอนทารารั่วไหลเมื่อปี 2552 เป็นเงิน 5.1 แสนเหรียญออสเตรเลีย หรือประมาณ 16.5 ล้านบาท 
“ค่าปรับครั้งนี้ไม่กระทบกับฐานะของบริษัท เพราะได้ตั้งสำรองแล้วในงบการเงิน ปี 2552 และคาดว่าจะสามารถเริ่มการผลิตน้ำมันดิบแห่งนี้ได้ในปลายปีนี้” นายเทวินทร์ กล่าว
ก่อนหน้านี้ ตลาดคาดการณ์ว่า ปตท.สผ.จะถูกปรับเป็นเงิน 11.5 ล้านเหรียญออสเตรเลีย 
อย่างไรก็ตาม ภายหลังเหตุการณ์มอนทารา PTTEP AA ได้ให้ความร่วมมือกับหน่วยงานรัฐบาลออสเตรเลียอย่างใกล้ชิด และเสนอเพื่อรับผิดชอบค่าใช้จ่ายในการกำจัดคราบน้ำมัน และยังได้ให้การสนับสนุนเงินทุนในการศึกษาวิจัยและเฝ้าระวังผลกระทบด้านสิ่งแวดล้อมในระยะยาวในทะเลติมอร์ด้วย และขณะนี้ PTTEP AA ได้ดำเนินการแก้ไขปัญหาต่างๆ แล้วเสร็จ และพัฒนาแหล่งมอนทาราอย่างต่อเนื่อง
บริษัทหลักทรัพย์ เอเซีย พลัส (ASP) ระบุว่า ค่าปรับที่เกิดขึ้นถือว่าเป็นไปตามที่ PTTEP คาดการณ์ไว้ ซึ่งในปี 2552 ได้ตั้งสำรองค่าปรับจำนวน 1.5 ล้านเหรียญออสเตรเลีย หรือราว 48 ล้านบาทแล้ว และคำตัดสินที่ออกมาถือเป็นการคลี่คลายความกังวลของตลาดและจะส่งผลเชิงบวกต่อนักลงทุนในระยะสั้น
“ค่าปรับมอนทาราเป็นการปลดภาวะความกังวลของนักลงทุนออกไปเปราะหนึ่ง แต่ในอีก 1 เดือนข้างหน้าตลาดและนักลงทุนยังมีความกังวลในประเด็นการเพิ่มทุนหลังจากเลื่อนการประชุมผู้ถือหุ้นออกไป เพราะไม่แน่ชัดว่าทุกอย่างจะเป็นไปตามแผนเดิมหรือไม่ จึงแนะนำแค่ถือให้ราคาที่ 167.51 บาท” บล.เอเซีย พลัส ระบุ
บล.ธนชาต คงคำแนะนำ “ขาย” PTTEP ราคาเป้าหมาย 142 บาท และยังคงมีความกังวลต่อการลงทุนในต่างประเทศ เช่น โคฟ เอ็นเนอร์ยี่
ล่าสุด PTTEP ปิดที่ 149 บาทลดลง 0.50 บาท 
ด้าน บล.เกียรตินาคิน ออกบทวิเคราะห์หลังจาก บริษัท ปตท.(PTT) ควบรวมบริษัทย่อยที่ทำธุรกิจโรงไฟฟ้ากับบริษัทไฟฟ้าของ บริษัท ไทยออยล์ (TOP) คือการควบรวมระหว่าง IPT และ PTTUT ว่า เป็นการเตรียมพร้อม สำหรับการขยายการลงทุนในธุรกิจโรงไฟฟ้ารวมถึงการเข้าประมูล IPP รอบใหม่ที่คาดว่าจะเกิดขึ้นในช่วงต้นปี 2556
ด้านตลาดหุ้นไทยเก่ง วิ่งแรงที่สุดในตลาดเอเชีย โดยดัชนีปิดสูงสุดของวัน ที่ 1,227.48 จุดเพิ่มขึ้น 12.98 จุด คิดเป็น 1.06% มูลค่าการซื้อขายเบาบาง 24,789.51 ล้านบาท ด้านนักลงทุนต่างชาติยังคงขายสุทธิ 875 ล้านบาท
สำหรับแนวโน้มตลาดยังมีโอกาสอ่อนตัวลง เพราะคาดว่าธนาคารกลางสหรัฐคงจะไม่ออกมาตรการอะไรออกมากระตุ้นเศรษฐกิจ